NARIADENIE KOMISIE (ES) č. 1799/2006
zo 6. decembra 2006,
ktorým sa mení a dopĺňa nariadenie (ES) č. 26/2004 o registri rybárskej flotily Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 15 ods. 3 a 4,
keďže:
(1)
Nariadením Komisie (ES) č. 26/2004 z 30. decembra 2003 o registri rybárskej flotily Spoločenstva (2) sa stanovujú okrem iného dátumy sčítania plavidiel, kódy lovných zariadení a kódy verejnej podpory.
(2)
Aby nové členské štáty, ktoré pristúpia k Európskej únii, mohli splniť ustanovenia nariadenia (ES) č. 26/2004, je pre ne potrebné stanoviť dátumy sčítania.
(3)
Na lepšiu identifikáciu plavidiel zaoberajúcich sa tradičným alebo drobným rybolovom treba zaviesť presnejšie rozlišovanie lovných zariadení.
(4)
Na účely kontroly uplatňovania článku 25 ods. 3 a 4 nariadenia Rady (ES) č. 1198/2006 z 27. júla 2006 o Európskom fonde pre rybné hospodárstvo (3) je potrebné zaviesť nové kódy na oznamovanie výmeny motorov s využitím verejných prostriedkov.
(5)
Nariadenie (ES) č. 26/2004 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
PRIJALA TOTO NARIADENIE:
Článok 1
Príloha I k nariadeniu (ES) č. 26/2004 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. decembra 2006